《张夏山行》
清代·张庚

心目昨澄霁，望岳宁阳道。秾翠排空倾，万象成却扫。

缠绵夜梦深，闪倏山窗晓。趣装入其麓，扬策渡丛茑。

日高放云霏，群峰争奇巧。岚气漾空濛，秋光递清杳。

疏立岩松直，乱拂渚蒲绕。茅屋不成村，林壑自多窈。

沙涧既屡揭，硗冈亦重造。回旋尽日看，余晖澹尤好。

风动响飞箨，霞散送归鸟。未曾凌绝顶，吾怀良已浩。

作者简介：（1681—1756）浙江秀水人，字浦山，号瓜田逸史，晚号弥伽居士。不应科举，善画，又精研《文选》、群经注疏、《史》、《汉》等典籍。所绘山水，笔墨气韵过人。乾隆初举鸿博，未中。有《张恕斋诗文集》、《画征录》、《续录》等。